Tujuh petugas istana negara positif Covid-19
KUALA LUMPUR: Istana
Negara semalam mengesahkan tujuh petugasnya positif Covid-19 dan kini menjalani
rawatan di Hospital Kuala Lumpur, kata Datuk Pengelola Bijaya Diraja   Datuk Ahmad Fadil Shamsuddin. Beliau berkata, Yang
di-Pertuan Agong Al-Sultan Abdullah Ri’ayatuddin Al-Mustafa
Billah Shah dan Raja Permaisuri Agong Tunku Hajah Azizah Aminah Maimunah
Iskandariah turut menjalani saringan kesihatan dan pengesanan Covid-19 dan
disahkan negatif. “Lanjutan daripada proses saringan ini,
Seri Paduka Baginda berdua sedang menjalani kuarantin diri selama 14 hari,
mulai semalam,” katanya dalam satu kenyataan di sini
semalam. Ahmad Fadil berkata,
sehubungan itui, Al-Sultan Abdullah telah dinasihatkan tidak mengadakan
pertemuan bersama Perdana Menteri Tan Sri Muhyiddin Yassin untuk mesyuarat
mingguan Pra-Kabinet yang dijadualkan Rabu lepas dan sesi-sesi berikutnya
sehingga situasi pandemik Covid-19 pulih. “Seri Paduka Baginda menzahirkan
sokongan kepada pengumuman awal keputusan pelanjutan Perintah Kawalan
Pergerakan hingga 14 April ini. Seri Paduka Baginda turut berharap semua rakyat
Malaysia tabah menghadapi dugaan dan terus memberi sokongan kepada
petugas-petugas kesihatan dan keselamatan,” katanya. Bersempena dengan
sambutan Hari Polis Ke-213 semalam, Yang di-Pertuan Agong turut menzahirkan
penghargaan dan ucapan terima kasih kepada warga Polis Diraja Malaysia (PDRM)
atas komitmen dan ketabahan menjalankan tanggungjawab dalam memastikan Perintah
Kawalan Pergerakan dipatuhi bagi membendung pandemik Covid-19 di negara ini. Al-Sultan Abdullah   turut menitahkan Menteri di Jabatan Perdana
Menteri Datuk  
Seri Dr  
Zulkifli Mohamad Al Bakri, akan cadangan untuk melaksanakan solat hajat
serentak di seluruh negara pada hari yang akan ditentukan untuk kesejahteraan
rakyat Malaysia dalam menghadapi situasi terkini. Rabu lepas Zulkifli
dalam kenyataannya berkata, menjunjung titah Yang di-Pertuan Agong agar rakyat
menunaikan solat di rumah atau tempat masing-masing bagi memutuskan rantaian
wabak Covid-19 di seluruh negara, sekali gus menangguhkan aktiviti masjid dan
surau bagi mematuhi perintah kawalan it. 
 Mengenai jangkitan
Covid-19 petugas Istana Negara Datuk Pengelola Bijaya Diraja berkata,
Kementerian Kesihatan Malaysia (KKM) sedang mengenal pasti punca jangkitan
Covid-19 itu dan Pusat Kesihatan Kepong sedang mengesan semua kontak rapat dan
mereka yang bertugas bersama tujuh petugas berkenaan. “Kesemua kontak rapat dan kakitangan
tersebut telah diarahkan menjalani proses saringan jangkitan Covid-19. Untuk
memastikan pendedahan virus ini dapat dikawal dan dicegah di Istana Negara,
kesemua kontak rapat dan kakitangan tersebut turut diarahkan untuk menjalani
kuarantin selama 14 hari, mulai semalam,” katanya. Ahmad Fadil berkata,
Istana Negara akan terus melaksanakan kerja-kerja   pembersihan dan pembasmian kuman yang
menyeluruh mengikut  
garis panduan keselamatan dan kesihatan ditetapkan KKM. Pihak pengurusan
Istana Negara sentiasa memastikan tahap kesihatan dan persekitaran kondusif
yang maksimum di Istana Negara mengikut tatacara serta panduan KKM. “Langkah-langkah awal untuk memastikan
kesejahteraan para pegawai dan petugas   di Istana Negara sentiasa diberi keutamaan
oleh Seri Paduka Baginda dan ia telah dilaksanakan sebelum Perintah Kawalan
Pergerakan diumumkan. “Istana Negara akan terus memberi
bekerjasama penuh kepada Kementerian Kesihatan Malaysia dalam memastikan
jangkitan pandemik ini dibendung dengan segera dan berkesan,”
katanya. – BERNAMA 
See author's posts
